***ГАТАВЕЦ***

 *Гатавец* – вёска ў Мхініцкім сельскім Савеце, за 20 кіламетраў напаўднёвы захад ад Краснаполля па мясцовай дарозе праз вёску Мхінічы і далей па шашы Выдранка-Краснаполле.

 Вядома вёска з 18стагоддзя, як слабодка Гатавец Рагачоўскай акругі.

У 1816 годзе ў вёсцы налічваўся 31 двор і 121 жыхар. У 1880 годзе ўжо 50 двароў, 401 жыхар. Частка жыхароў займалася кравецкім і бандарскім промысламі.

 У 1897 вёска Гатавец ўваходзіла ў Мхініцкую воласць Чэрыкаўскага павета, у ёй было 63 двары, 509 жыхароў. Меліся 2 ветраныя млыны, кузня.

 У вёсцы, на левым беразе ракі Каўпіта, быў курганны могільнік. Па данных Е.Р. Раманава ў канцы 19 стагоддзя ля вёскі знаходзілася 6 насыпаў.

 У 1923 годзе ў Гатаўцы адкрыта школа, у якой навучаліся 32 вучні.

 У 1930 гады, калі пачалася агульная калектывізацыя сельскай гаспадаркі, у Гатаўцы таксама арганізавалі калгас з гучнай назвай “Чырвоны Гатавец”, які першапачаткова аб’яднаў 22 гаспадаркі.

 У гады вайны 76 вяскоўцаў удзельнічалі ў барацьбе супраць акупантаў, 52 з іх загінулі. Загінуў у Афганістане выконваючы свой інтэрнацыянальны абавязак Вячаслаў Раманенка.

 Вёска знаходзілася ў вельмі прыгожым месцы: вуліцы яе размяшчаліся па берагах рэчкі, а якраз за агародамі пачынаўся лес. Лепшага і нетрэба было жыхарам вёскі. Хаты тут былі добрыя, прасторныя, светлыя, шмат надворных пабудоў. З боку вуліцы па-гаспадарску пакладзены масток – зручна мыць бялізну. На сядзібах шмат садоў, якія яшчэ захоўваюць сляды догляду гаспадароў. Вёска мела прамавугольную планіроўкуз прамалінейнымі завулкамі, 2 шыротнай і 3 мерыдыяльнай арыентацыі.

Жыхары вёскі працавалі на саўгасных палях і асабістых агародах, трымалі жывёлу, збіралі дары леса, лавілі рыбу. І ні ў каго з жыхароў вёскі ніколі не ўзнікала жаданне пакінуць родныя мясціны, паехаць у горад, або яшчэ кудысьці. Пакінуць вёску прымусіў Чарнобыль. 54 кюры на квадратны кіламетр гэта вам не жарт. Цэзій-137 пасеяў разбурэнне і смерць.

 У сувязі з радыяцыйным забруджаннем вёска Гатавец была адселена.